**APROB.**  **SECRETAR DE STAT,**

**Nr. 40609/18.11.2019**

 **Irina Elisabeta KOVÁCS**

# REGULAMENT SPECIFIC PRIVIND ORGANIZAREA ŞI DESFĂŞURAREA

# OLIMPIADEI NAȚIONALE DE MATEMATICĂ

## I. Prezentare generală

### ART. 1

(1) Prezentul regulament este elaborat în baza prevederilor Legii educaţiei naţionale nr. 1/2011, cu modificările și completările ulterioare şi a *Metodologiei-cadru de organizare şi desfăşurare a competiţiilor şcolare,* **anexă la ordinul ministrului educației, cercetării, tineretului și sportului naționale nr. 3035/2012, *cu modificările și completările ulterioare*, introduse prin OMEN nr. 4203/2018 și OMEN nr. 3015/2019,**numită, în continuare,***Metodologie-cadru de organizare şi desfăşurare a competiţiilor şcolare***

(2) Olimpiada Națională de Matematică (ONM) este organizată de Ministerul Educaţiei Naționale (MEC) în parteneriat cu Societatea de Ştiinţe Matematice din România (SSMR), în conformitate cu protocolul dintre MEN și SSMR, înregistrat cu nr. 10945/29.11.2017.

### ART. 2

(1) ONM se desfăşoară la clasele V-XII, în următoarele etape: pe şcoală, locală, judeţeană/ sectoarelor municipiului Bucureşti şi naţională.Participarea la ONM este deschisă tuturor elevilor, respectând principiul egalităţii de şanse şi nediscriminării, de la toate formele de învățământ de stat, particular și confesional.

(2) La selecția loturilor reprezentative ale României pentru competițiile internaţionale de matematică (Olimpiada Internaţională de Matematică (OIM), Balcaniada de Matematică pentru Seniori (BMS), Balcaniada de Matematică pentru Juniori (BMJ), Olimpiada Pluridisciplinară Tuymaada (OPT), Olimpiada Europeană de Matematică pentru Fete

(OEMF)) participă, în conformitate cu prevederile metodologiei-cadru și ale prezentului regulament, elevi calificați la etapa națională a ONM.

### ART. 3

(1) Participarea la ONM este opțională și individuală.

(2) Elevii pot participa la ONM la nivelul corespunzător clasei în care se află, de la etapa pe şcoală până la etapa naţională, inclusiv. Nu se admite participarea elevilor de la clasele superioare la clasele inferioare. În cazul în care un elev doreşte să participe la o clasă superioară celei în care este înmatriculat, o poate face fără a mai participa şi la clasa sa. În acest sens, anterior etapei pe școală elevul trebuie să își exprime opțiunea într-o solicitare înregistrată la inspectoratul școlar al județului/municipiului București în care este înmatriculat, păstrând această opțiune pentru toate etapele din anul școlar respectiv.

### ART. 4

Calendarul de desfăşurare al etapelor specifice ONM este aprobat de secretarul de stat pentru învațământ preuniversitar și de secretarul de stat pentru învațământ în limbile minorităților naționale.

###  ART. 5

(1) În cadrul ONM se susține o singură probă scrisă, pentru fiecare etapă.

(2) La clasele V-VI, proba scrisă are durata de 2 ore, la toate etapele, și conține 4 probleme.

(3) La clasele VII-XII, proba scrisă are durata de 3 ore pentru etapele pe școală și locală, respectiv de 4 ore pentru etapele județeană/sectoarelor municipiului București și națională, și conține 4 probleme.

(4) Evaluarea lucrărilor la etapele județeană/sectoarelor municipiului București și națională se face în conformitate cu Regulamentul de desfăşurare a OIM și cu precizarile din acest regulament specific, în acord cu metodologia-cadru. Evaluarea lucrărilor se realizează pentru fiecare problemă, în echipe de câte 2 profesori, care evaluează independent. Fiecare evaluator acordă fiecărei rezolvări a unei probleme din concurs un număr întreg de puncte, minimum 0 şi maximum 7. Punctajul final acordat rezolvării unei probleme este reprezentat de media aritmetică a punctajelor acordate de către cei doi evaluatori. Diferența maximă admisă între cei doi evaluatori ai aceleiași probleme este de 1 punct. În caz contrar, președintele comisiei nominalizează alți doi profesori evaluatori pentru recorectarea lucrării. După finalizarea recorectării lucrării, notele acordate de fiecare din cei patru evaluatori se trec pe lucrare, iar evaluatorii semnează. Vicepreședintele subcomisiei de evaluare calculează nota finală din cele 4 (patru) note, după eliminarea celor două note/valori extreme, ca medie aritmetică cu două zecimale fără rotunjire, a celor două note/valori rămase.

Punctajul final al lucrării este reprezentat de suma punctajelor finale acordate rezolvărilor celor 4 probleme.

## II. Programele de concurs

### ART. 6

1. Pentru fiecare clasă, se elaborează o programă specifică a ONM la începutul fiecărui an școlar, sub coordonarea inspectorului/consilierului/expertului cu atribuții în coordonare pentru disciplina matematica din MEC.
2. Programele de concurs se postează pe site-ul SSMR și ale inspectoratelor școlare.

(3) Pentru fiecare clasă, în programa ONM sunt incluse în mod implicit conţinuturile programelor ONM din clasele anterioare.

(4) Pentru rezolvarea problemelor propuse la diferitele etape ale ONM pot fi folosite cunoştinţe suplimentare faţă de programa şcolară. Folosirea corectă de către elevi, în redactarea unei soluţii, a unor teoreme din programa de olimpiadă, fără a prezenta demonstraţiile acestora, conduce la acordarea punctajului maxim prevăzut în baremele de corectare.

## III. Organizarea etapei pe școală și a etapei locale

### ART. 7

(1) Etapa pe şcoală pentru clasele V-XII se desfășoară într-o perioadă fixată de inspectoratele școlare, la propunerea inspectorilor şcolari pentru disciplina matematică, cu respectarea calendarului anual elaborat de Comisia naţională pentru coordonarea competiţiilor școlare.

(2) Responsabilitatea organizării şi desfăşurării etapei pe școală şi a selecţiei elevilor care vor participa la etapa locală aparţine comisiei de organizare și desfășurare pentru etapa pe şcoală, conform art 16, alin. (1), a) din metodologia-cadru.

### ART. 8

(1) Etapa locală pentru clasele V-XII se desfășoară într-o perioadă fixată de inspectoratele școlare, la propunerea inspectorilor şcolari pentru disciplina Matematică, cu respectarea graficului anual elaborat de Comisia naţională pentru coordonarea competiţiilor școlare.

(2) Responsabilitatea organizării şi desfăşurării etapei locale şi a selecţiei elevilor care vor participa la etapa următoare aparţine comisiei de organizare și desfășurare pentru etapa locală, conform art. 16, alin. (1), b) din metodologia-cadru.

(3) Elaborarea subiectelor şi a baremelor la etapa locală se realizează de comisia de organizare și desfășurare pentru etapa locală sub coordonarea inspectorului şcolar pentru disciplina matematică, cu respectarea prevederilor legale.

(4) La etapa locală, structura probei scrise, aprecierea rezultatelor probei, sistemul de notare, modul de corectare și de soluționare a contestațiilor sunt stabilite de comisia de organizare şi desfășurare pentru această etapă, cu respectarea legislației în vigoare.

(5) În cazul în care numărul de elevi de la o clasă înscriși la etapa locală, este mai mic de 12 elevi la o clasă, inspectoratele școlare pot decide să nu organizeze etapa locală a olimpiade naționale, organizând direct etapa județeană/ a sectoarelor municipiului București.

## IV. Organizarea etapelor judeţene /sectoarelor municipiului Bucureşti și a etapei naționale. Stabilirea numărului de locuri pentru etapa națională.

### ART. 9

(1) Etapa judeţeană/sectoarelor municipiului Bucureşti a ONM se desfășoară cu respectarea calendarului de desfășurare anual, elaborat de Comisia naţională pentru coordonarea competiţiilor școlare.

(2) Subiectele pentru etapa judeţeană/sectoarelor municipiului Bucureşti a ONM la clasele V-XII sunt unice, fiind întocmite de un grup de lucru al Comisiei centrale a ONM, coordonat de către inspectorul/consilierul/expertul cu atribuții în coordonare pentru disciplina matematica din MEN, reprezentanți CNEE și de președintele SSMR. Traducerea subiectelor în limbile minorităților naționale se face de către acelaşi grup de lucru. Întrunirea grupului de lucru se realizează cu maximum 10 zile înaintea de data de susținere a probei scrise a etapei.

(3) Subiectele, inclusiv variantele în limba maternă, vor fi transmise judeţelor, în format electronic, în dimineaţa zilei de concurs.

(4) Subiectele pentru etapa națională a ONM la clasele V-XII sunt întocmite de un grup de lucru al Comisiei centrale a ONM, coordonat de către inspectorul/consilierul/expertul cu atribuții în coordonare pentru disciplina matematica din MEN, reprezentanți CNEE și de președintele SSMR. Grupul de lucru se întrunește cu 2-3 zile înainte de data la care se susține proba scrisă. Traducerea subiectelor în limbile minorităților naționale se face de către acelaşi grup de lucru.

(5) Societatea de Ştiinţe Matematice din România (SSMR) are responsabilitatea coordonării tuturor activităților științifice ale etapelor județene și naționale a ONM.

###

### ART. 10

(1) Lotul județean/al unui sector al municipiului București pentru etapa națională se constituie în două etape. În etapa I sunt selectați elevii de pe primul loc la fiecare an de studiu. În cazul în care pe primul loc sunt mai mulți elevi având punctajul maxim (28 de puncte) vor fi selectati în lot toti acești elevi. În etapa a II-a se pot acorda locuri

suplimentare unui județ/sector al municipiului București, conform clasamentului național realizat după etapa I și a Metodologiei-cadru de organizare şi desfăşurare a competiţiilor şcolare.

(2) Rezultatele la etapa judeţeană/ a sectoarelor municipiului București și lotul judeţului/ al sectoarelor municipiului Bucureşti vor fi transmise prin e-mail inspectorului/consilierului/expertului cu atribuții în coordonare pentru disciplina matematica din MEN și președintelui Comisiei județeane/a municipiului București de organizare a olimpiadei naționale din județul care găzduieşte etapa naţională a ONM, cu respectarea termenului de cel mult 10 zile de la încheierea etapei județene/sectoarelor municipiului București.

(3) Rezultatele finale, după etapa de rezolvare a contestațiilor, vor fi afișate în același timp în toate județele, doar după ce vor fi avizate de către inspectorul/consilierul/expertul cu atribuții în coordonare pentru disciplina matematica din MEN și de către președintele Comisiei centrale a ONM. Data și ora la care se afișează rezultatele va fi comunicată președinților Comisiilor județene / /a sectorului municipiului București de organizare, evaluare și de soluționare a contestațiilor, concomitent cu avizul menționat anterior.

## V. Criterii de calificare

### ART.11

(1) Un elev se poate califica la etapa imediat superioară a ONM dacă a participat la toate etapele anterioare ale ONM și a obţinut la etapa curentă minimum 11 puncte.

(2) Face excepție etapa națională pentru care punctajul minim de calificare este 14 puncte obținute la etapa județeană/ a sectoarelor municipiului București.

### ART. 12

### (1) Conform articolul 15, alineatul (3) din cadrul *Metodologiei-cadru de organizare şi desfăşurare a competiţiilor şcolare*, pentru etapa națională a ONM se atribuie fiecărui lot județean/ ale sectoarelor municipilui București câte un loc pentru fiecare an de studiu, cu exceptia situației prevăzute la art. 10 alineat (1) din prezentul Regulament.

(2) După afișarea rezultatelor finale după contestații, în situația existenței a cel puțin doi elevi/două lucrări care s-au clasat pe locul I la etapa județeană/sectoarelor municipiului București cu punctaje generale egale, mai mici decât punctajul maxim, în vederea **stabilirii elevului, cu drept de participare la etapa națională***,*se aplicăcriterii de departajare.

(3) Departajarea menționată anterior se face, în ordine, după următoarele criterii: numărul problemelor notate cu 7 puncte, numărul problemelor notate cu 6.5 puncte, numărul problemelor notate cu 6 puncte, punctajul obținut la problema cel mai puțin rezolvată la clasa respectivă.

(4) Dacă egalitatea persistă și după aplicarea criteriilor de mai sus Consiliul consultativ al disciplinei matematică din județ/ municipiul București/ Comisia centrală a ONM după caz va finaliza departajarea consemnând într-un proces verbal rezultatele finale.

### ART. 13

(1) În cazul în care elevii calificaţi în etapa I pentru fiecare județ/sector pentru etapa naţională a ONM nu pot participa, din diferite motive, la această etapă, locul acestora în echipa judeţului/ ale sectoarelor municipiului Bucureşti va fi luat de către elevi aflaţi pe locul următor în clasamentul pe judeţ / ale sectoarelor municipiului București la clasa respectivă, cu respectarea art. 11 și 12 din prezentul regulament. Dacă elevul care renunță se află pe lista locurilor suplimentare, atunci locul său va fi ocupat de următorul elev din clasamentul național.

(2). În situația menționată la alin. (1), elevul dă o declaraţie scrisă în care precizează că renunţă la locul obţinut în lotul județului/ al sectorului municipiului București, cu cel puțin 10 zile înainte de data de susținere a primei probe din cadrul etapei naționale a ONM. Dacă elevul renunță la locul obţinut în lotul județului/ al sectorului municipiului București cu 10 zile înainte de data de susținere a primei probe din cadrul etapei naționale a ONM, locul acestuia nu se va redistribui și se anulează/pierde.

## VI. Desfășurarea probelor scrise, evaluarea lucrărilor, soluționarea contestațiilor și stabilirea rezultatelor finale

### ART. 14

(1) Desfășurarea probei de evaluare se face conform metodologiei-cadru, cap. II, secțiunea 2, art. 32-41 și conform procedurii care stabilește metoda de evaluare a lucrărilor, elaborată de Comisia națională de coordonare a competițiilor școlare.

(2) Pentru etapele pe școală, locală și județeană ale ONM, activităţile de evaluare, de notare ale lucrărilor și de stabilire a loturilor la nivel județean/ ale sectoarelor municipiului București, etapa I, pot începe în ziua în care s-a desfăşurat proba scrisă şi se încheie cu afişarea rezultatelor elevilor, după ordonare alfabetică, nu mai târziu de 5 zile lucrătoare de la finalizarea probei scrise.

(3) În ziua în care a fost susținută proba, după finalizarea probei scrise, comisia de organizare şi desfășurare a etapei va afișa subiectele şi baremele de notare.

(4) Înainte de începerea probei scrise, comisia de organizare şi desfășurare a etapei va afișa, împreună cu listele distribuirii candidaților pe săli, și precizările referitoare la modalitatea de soluționare a contestațiilor. Pentru etapa județeană/sectoarelor municipiului București se vor a afișa criteriile de departajare pentru etapa I de constituire a lotului județean/sectorului municipiului București.

###

### ART. 15

(1) Candidații pot depune contestaţiile doar pentru propria lucrare, la secretariatul centrului de concurs, specificând problemele la care solicită recorectare.

(2) Rezolvarea contestațiilor pentru etapa judeteana/sectoarelor municipiului Bucuresti, se face conform art. 43 din metodologia-cadru. Decizia comisiei de organizare şi

desfășurare a etapei, privind rezultatele finale după contestații, asumată de preşedintele/preşedintele executiv, este definitivă.

 (3) În cazul menționat la alin. (1), pentru etapa națională, cadrele didactice însoţitoare ale loturilor județene/ ale sectoarelor municipiului București au datoria de a consilia și discuta cu elevii participanţi din judeţ/ sectorul municipiului Bucureşti pe care îl reprezintă modul de rezolvare a problemelor de concurs, înaintea perioadei de depunere a contestaţiilor.

**ART 16**

(1) Soluționarea eventualelor contestații depuse la etapa națională se realizează în baza unei proceduri similare evaluării la olimpiada internațională, parcurgând următoarele etape:

a) Eventualele contestații se depun de către fiecare elev la secretariatul Comisiei Naționale, menționând problema/ problemele contestate, având și opțiunea de a vizualiza și discuta rezolvarea problemei/problemelor cu reprezentanți ai comisiei de contestații a problemei.

b) Subcomisiile pentru rezolvarea contestațiilor sunt constituite pentru fiecare problemă în parte, fiind compuse dintr-unul dintre evaluatorii inițiali ai problemei și un alt membru al Comisiei Naționale care nu a evaluat inițial problema respectivă.

c) La nivelul fiecărei subcomisii se reevaluează lucrările contestate și se acordă un punctaj care va reprezenta punctajul final pe problemă.

d) În cazul în care, la depunerea contestației, elevul nu a făcut opțiunea pentru vizualizare și discuții cu membrii comisiei, punctajul acordat de subcomisie în etapa de rezolvare a contestațiilor reprezintă punctajul final acordat problemei contestate~~.~~

e) În cazul în care, la depunerea contestației, elevul a făcut opțiunea pentru vizualizare și discuții cu membrii comisiei, după stabilirea punctajului acordat rezolvării problemei în cadrul subcomisiei, elevul participă la vizualizarea lucrării, i se comunică punctajul acordat în urma contestației și poate solicita membrilor subcomisiei explicații privind punctajul acordat, confirmând sub semnătură luarea la cunoștință a punctajului acordat de subcomisie.

(2) Rezultatul după contestații, calculat ca sumă a punctajelor inițiale, pentru problemele la care nu s-a depus contestației, și a punctajelor acordate de subcomisiiile de contestație, pentru problemele la care s-a depus contestație constituie punctajul final al lucrării.

(3) În urma parcurgerii tuturor etapelor de evaluare și contestație, punctajul final al lucrării nu mai poate fi modificat și este final~~.~~

## VII. Alcătuirea loturilor participante la olimpiadele internaționale de matematică

### ART. 17

(1) Comisia centrală a ONM stabilește numărul de participanți pentru primul baraj de calificare în vederea alcătuirii loturilor lărgite de seniori, respectiv juniori.

(2) Calificarea elevilor în loturile lărgite de seniori, respectiv de juniori, se va face în ordinea descrescătoare a punctajelor obţinute la probele de baraj susţinute în cadrul etapei naţionale a ONM, cumulate cu un procent din punctajul obţinut la proba pe clase la etapa naţională, stabilit de Comisia centrală a ONM. Pentru desemnarea lotului participant la OIM, acest procent nu va mai fi considerat la stabilirea notei finale. Elevii care în anul precedent au obținut medalii la OIM, BMJ, BMS și/sau OEMF pot participa la primul baraj, daca sunt calificați la etapa națională, indiferent de rezultatul obținut la această etapă. Selectarea lotului pentru BMJ/BMS se face pe baza punctajului obținut pe clase la ONM, a barajului de la ONM și, eventual, a următoarelor baraje, în funcție de data începerii competiției.

(3) Numărul probelor de baraj ce trebuie susținute, structura probelor și subiectele, modul de evaluare și notare, precum și modalitatea de organizare a probelor de baraj sunt stabilite de Comisia centrală a ONM, sub coordonarea SSMR, şi vor fi comunicate participanților după susținerea probei din cadrul etapei naţionale a ONM, prin afișare pe site-ul SSMR~~.~~

(4) Elevele de liceu, care au participat cel puțin o dată la o etapă națională a ONM, pot participa la probele de selecție pentru desemnarea lotului feminin, constituit din 4 membri, ce reprezintă România la OEMF (EGMO). Probele de selecție vor fi organizate în perioada octombrie-februarie a fiecărui an școlar.

(5) Calificarea elevilor în loturile restrânse de seniori, respectiv de juniori, precum şi calificarea elevilor în echipele naţionale care vor reprezenta România la concursurile internaţionale de matematică se realizează în ordinea descrescătoare a punctajelor cumulate obținute la probele de baraj, ținându-se seama și de participarea activă la stagiile de pregătire a loturilor naționale, de subiectele rezolvate complet și de modul de redactare a soluțiilor, pe parcursul barajelor de calificare.

(6) Un elev calificat în lotul lărgit sau în lotul restrâns poate renunța la această calitate printr-o solicitare scrisă ce va fi transmisă inspectorului/ consilierului/ expertului cu atribuții în coordonare pentru matematică din MEN. În urma renunțării, pe locul rămas

liber va fi calificat următorul elev clasificat care îndeplinește condițiile de calificare specifice, numai dacă solicitarea de renunțare a fost primită cu cel puțin o săptămână înaintea începerii stagiului/ stagiilor de pregătire a/ ale lotului național.

(7) După constituirea lotului național care va reprezenta România la OIM, următorii trei elevi care respectă condiția de vârstă impusă de organizatorii pentru secțiunea juniori vor forma lotul României care va participa la această competiție.

(8) Dacă perioada dintre data desfășurării unei competiții internaționale de matematică și cea a ONM nu permite formarea lotului național în vederea reprezentării României la competiția internațională, constituirea lotului se va face în baza rezultatelor obținute atât în cadrul etapei naţionale a ONM din anul precedent anului desfășurării respectivei competiții cât și a unor probe de tip baraj stabilite de Comisia centrală a ONM, cu respectarea regulamentelor specifice.

ART. 18

Membrii loturilor naționale, selecţionaţi în vederea participării la etapa internaţională a competiţiilor şcolare, care - în timpul deplasării și participării la aceste competiții - manifestă o atitudine ireverenţioasă faţă de profesorii-pregătitori, care nu respectă programul și reglementările stabilite la locul de cazare sau de desfășurare a competițiilor, ori provoacă deteriorarea sau distrugerea bunurilor care le-au fost puse la dispoziţie, fapte consemnate într-un raport/proces verbal semnat de toate cadrele didactice implicate, pierd dreptul de participare la competiţiile școlare din anul şcolar următor.

## VIII. Dispoziții finale

### ART. 19

La etapa naţională a ONM, la solicitarea motivată, Comisia județeană/a municipiului București de organizare a olimpiadei naționale, după desfăşurarea probelor poate elibera fotocopii ale propriilor lucrări elevilor.

### Art. 20

(1) Inspectorii şcolari pentru disciplina Matematică din judeţe/ sectoarele municipiului Bucureşti au obligaţia de a transmite, în termen de cel mult 10 zile de la afișarea rezultatelor finale în urma desfășurării etapei judeţene/ sectoarelor municipiului Bucureşti, inspectorului/consilierului/expertului cu atribuții în coordonare pentru disciplina Matematica din MEN și Comisiei de organizare și desfășurare a etapei naționale din județul organizator, baza de date ale elevilor calificaţi pentru etapa naţională. Bazele

de date transmise vor fi certificate prin semnăturile inspectorului şcolar general şi a inspectorului şcolar pentru disciplina matematică.

(2) Transmiterile tardive sau incomplete ale datelor, în absenţa unor cauze obiective, pot duce la neparticiparea reprezentanţilor judeţului/ sectoarelor municipiului Bucureşti la etapa națională a ONM. În acest caz, consecințele sunt integral asumate de Comisia de

organizare şi evaluare a etapei judeţene/ sectoarelor municipiului Bucureşti și vor fi aduse la cunoștința inspectorului școlar general al județului/municipiului București, prin adresă oficială a MEN. Aceleaşi prevederi se aplică şi pentru celelalte etape, dar responsabilitatea va fi asumată de comisiile de organizare şi desfășurare ale etapei curente, care vor informa pe cale oficială directorului unității de învățământ sau inspectorul școlar pentru disciplina Matematică, după caz.

### ART. 21

Toţi profesorii care participă la elaborarea subiectelor de olimpiadă, a baremelor de corectare şi notare, precum şi la evaluarea lucrărilor la etapele județeană/ ale sectoarelor municipiului București și națională vor da o declaraţie scrisă, în conformitate cu prevederile metodologiei-cadru. Pentru etapele pe școală și locală toți profesorii implicați în alcătuirea subiectelor vor da o declarație de confidențialitate.

### ART. 22

Începând cu data aprobării prezentului Regulament, se abrogă prevederile Regulamentului specific privind organizarea şi desfășurarea ONM nr. 24966/ 18.01.2019.

**DIRECTOR GENERAL, DGTÎPG DIRECTOR GENERAL, DGÎSSEP**

**Mihaela Tania IRIMIA Corina MARIN**

 **DIRECTOR, DÎLP**

 **Adrian Marius BĂRBULESCU**

**Consilier,**

**Naghi Elisabeta Ana**